DA Den Europæiske Unions Tidende CE 88/64

(2004/C 88 E/0069)

SKRIFTLIG FORESPØRGSEL E-2066/03

af Maurizio Turco (NI) til Kommissionen

(20. juni 2003)

Om: Anvendelse af momsdirektivet i Italien i forbindelse med leverancer inden for EU

Som led i gennemførelsen af momsdirektivet i forbindelse med leverancer inden for EU har den italienske regering indført:

a) en særlig EU-intern faktura med henblik på momsfritagelse ved køb i en anden medlemsstat af varer, der er beregnet til erhvervsmæssige formål,

b) en særlig årsopgørelse.

Denne fremgangsmåde gælder også for personer, som ikke køber varer eller tjenesteydelser med henblik på videresalg i deres egen stat, men kun varer til direkte anvendelse i forbindelse med deres eget erhverv.

I øvrigt:

— Mange forretninger i udlandet og flere elektroniske forretninger som f.eks. Amazon kender ikke til de EU-interne fakturaer og afviser derfor at udstede dem med det resultat til følge, at køberen ikke kan opnå momsfritagelse for sit køb.

— Den årsopgørelse, der kræves i Italien, er så indviklet, at det koster ca. 100 EUR at få en revisor til at udfærdige den.

Kan Kommissionen på denne baggrund oplyse:

— om den ikke mener, at EU-bestemmelserne (som stiller krav om en faktura af denne art, som mange forretninger imidlertid ikke kender til og/eller nægter at udstede) og den italienske lovgivning (hvad angår den urimelige årsopgørelse) er uforenelige med principperne for det indre marked?

— om den finder, det er muligt at tage et initiativ, der kan forenkle disse procedurer?

Svar afgivet på Kommissionens vegne af Frederik Bolkestein

(16. juli 2003)

I henhold til artikel 22 i Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter — Det fælles merværdiafgiftssystem: ensartet beregningsgrundlag (1), skal enhver afgiftspligtig person udstede en faktura eller et andet tilsvarende dokument for levering af goder og tjenesteydelser til andre afgiftspligtige personer eller til ikke-afgiftspligtige juridiske personer.

For så vidt angår levering af varer inden for EU indebærer dette, at kun den medlemsstat, hvor leverandøren er etableret, er kompetent til at fastsætte kravene til den faktura, der skal udstedes. Bestemmelsesmedlemsstaten kan dermed ikke stille yderligere krav, for at privatpersoner kan fratrække moms for varer eller tjenesteydelser, der er købt i en anden medlemsstat.

Det ærede medlem hævder i sit spørgsmål, at den italienske regering kun accepterer en særlig EU-intern faktura, hvis skatteyderne skal kunne fratrække moms på varer eller tjenesteydelser, der er købt i en anden medlemsstat.

Hvis dette skulle være tilfældet, vil Kommissionen undersøge, om Italien handler i modstrid med principperne i sjette momsdirektiv og dermed overtræder EU-retten.

Der skal dog henvises til, at Rådet den 20. december 2001 vedtog direktiv 2001/115/EF om ændring af direktiv 77/388/EØF med henblik på forenkling, modernisering og harmonisering af kravene til fakturering med hensyn til merværdiafgift (2). Direktivet træder i kraft den 1. januar 2004 og vil fjerne de nuværende uoverensstemmelser mellem de nationale faktureringskrav.

Det ærede medlem finder, at den årsopgørelse, der kræves i Italien er meget indviklet.

I henhold til artikel 22 i sjette momsdirektiv kan medlemsstaterne fastsætte de fleste regler vedrørende angivelser, sammenfattende opgørelser og sammenfattende angivelser.

Forudsat at de overholder visse mindstekrav, kan medlemsstaterne derfor frit bestemme formatet og indholdet af angivelserne.

Kommissionen er imidlertid klar over, at de komplekse og uensartede momsregler i de forskellige medlemsstater kan medføre alvorlige vanskeligheder for de erhvervsdrivende, specielt erhvervsdrivende, der skal aflægge momsregnskab i mere end én medlemsstat.

Den har derfor foretaget en omfattende undersøgelse af dette spørgsmål med henblik på at fremsætte passende løsningsforslag i 2004. Undersøgelsen er i øjeblikket tilgængelig til åben høring på Kommissionens websted (i »Kom til orde«) (3).

(1) EFT L 145 af 13.6.1977, senest ændret ved Rådets direktiv 2002/92/EF af 3. december 2002, EFT L 331 af 7.12.2002.

(2) EFT L 15 af 17.1.2002.

(3) http://europa.eu.int/yourvoice/consultations/index_da.htm.